**ตัวอย่าง**

**(เพื่ออำนวยความสะดวกแก่หน่วยงาน และองค์กรนำไปพิจารณาใช้เป็นต้นแบบ)**

(เวอร์ชั่นกำกับ B.7.1)

**สัญญาจ้างปฏิบัติงาน**

**ของเจ้าหน้าที่สำนักงานพัฒนารัฐบาลดิจิทัล (องค์การมหาชน)**

ปรับปรุงครั้งล่าสุด: [03.07.2564]

สัญญาเลขที่.......ระบุเลขที่สัญญา......

 สัญญาฉบับนี้ ทำขึ้นเมื่อวันที่.......ระบุวันที่ทำสัญญา......ณ สำนักงานพัฒนารัฐบาลดิจิทัล (องค์การมหาชน) เลขที่ ๑๐๘ อาคารบางกอกไทยทาวเวอร์ ชั้น ๑๗ ถนนรางน้ำ แขวงถนนพญาไท เขตราชเทวี กรุงเทพมหานคร ๑๐๔๐๐ ระหว่างสำนักงานพัฒนารัฐบาลดิจิทัล (องค์การมหาชน) โดย**.......**ระบุ ชื่อ-นามสกุล ผู้มีอำนาจลงนาม**.......** ผู้อำนวยการสำนักงานพัฒนารัฐบาลดิจิทัล ซึ่งต่อไปในสัญญานี้เรียกว่า “สพร.” ฝ่ายหนึ่ง กับ **นาย/นาง/นางสาว** .......ระบุ ชื่อ-นามสกุล เจ้าหน้าที่......ผู้ถือบัตรประชาชนเลขที่.......ระบุเลขบัตรประชาชน......มีภูมิลำเนาอยู่ที่ปรากฏตามสำเนาบัตรประชาชนและสำเนาทะเบียนบ้านที่แนบท้ายสัญญานี้เรียกว่า “เจ้าหน้าที่” อีกฝ่ายหนึ่ง

 คู่สัญญาได้ตกลงกันมีข้อความดังต่อไปนี้

 **ข้อ ๑. การจ้างและขอบเขตของงานจ้าง**

 สพร. ตกลงบรรจุและแต่งตั้งเจ้าหน้าที่ในตำแหน่ง.......ระบุชื่อตำแหน่ง......ส่วน.......ระบุชื่อส่วนงาน......ฝ่าย.......ระบุชื่อฝ่าย......โดยเจ้าหน้าที่มีหน้าที่จะต้องปฏิบัติงานเต็มเวลาเพื่อให้สอดคล้องกับตำแหน่ง หน้าที่ความรับผิดชอบ ลักษณะของงานที่ต้องปฏิบัติ ข้อบังคับ ระเบียบ คำสั่ง ประกาศ หรือหลักเกณฑ์ที่ สพร. กำหนด

 **ข้อ ๒. กำหนดระยะเวลาจ้าง**

 สัญญาฉบับนี้ มีกำหนดระยะเวลา.......ระบุจำนวนปี......ปี ตั้งแต่วันที่.......เดือน.......พ.ศ........ถึงวันที่....... เดือน.......พ.ศ........

 **ข้อ ๓. การจ่ายค่าจ้าง**

 สพร. ตกลงจ่ายค่าจ้างให้แก่เจ้าหน้าที่เป็นรายเดือน ในอัตราเดือนละ.......ระบุอัตราค่าจ้าง......บาท (.......ระบุค่าจ้างเป็นอักษรไทย......) โดยวิธีโอนเงินเข้าบัญชีธนาคารของเจ้าหน้าที่ทุก ๆ เดือน ภายในระยะเวลาและธนาคารที่ สพร. กำหนดตามความเหมาะสม

 ในกรณีที่การปฏิบัติงานในเดือนแรกและเดือนสุดท้าย มีระยะเวลาการปฏิบัติงานไม่เต็มหนึ่งเดือน สพร. มีสิทธิหักลดเงินค่าจ้างของเจ้าหน้าที่ลงตามส่วน โดยการคำนวณส่วนของเดือน

 ในการจ่ายค่าจ้าง และเงินอื่นใด อันเนื่องมาจากสวัสดิการหรือผลประโยชน์เกื้อกูลของเจ้าหน้าที่ เจ้าหน้าที่ยินยอมให้ สพร. หักภาษี ณ ที่จ่าย ทั้งนี้ ภายใต้ข้อบังคับ ระเบียบ คำสั่ง ประกาศ หรือหลักเกณฑ์ที่ สพร. กำหนด

 **ข้อ ๔. การทดลองการปฏิบัติงาน**

 สพร. จะกำหนดให้เจ้าหน้าที่มีระยะเวลาทดลองการปฏิบัติงาน เป็นระยะเวลา ๔ (สี่) เดือน นับตั้งแต่วันที่เริ่มต้นสัญญาตามข้อ ๒. ซึ่งการพิจารณาผลการทดลองการปฏิบัติงานของเจ้าหน้าที่ ให้เป็นไปตามที่ สพร. กำหนด

 ในกรณีที่เจ้าหน้าที่มีผลการทดลองการปฏิบัติงานต่ำกว่าเกณฑ์มาตรฐานที่ สพร. กำหนด ให้ถือว่าสัญญาฉบับนี้สิ้นสุดลงนับตั้งแต่วันที่ สพร. แจ้งการประเมินผลการทดลองปฏิบัติงานแก่เจ้าหน้าที่ โดยเจ้าหน้าที่ไม่มีสิทธิเรียกร้องค่าเสียหายหรือค่าชดเชยใด ๆ จาก สพร.

 **ข้อ ๕. การประเมินผลการปฏิบัติงาน**

 ในระหว่างกำหนดระยะเวลาจ้างตามสัญญานี้ สพร. จะประเมินผลการปฏิบัติงานของเจ้าหน้าที่ตามหลักเกณฑ์ที่ สพร. กำหนด

 ในกรณีที่เจ้าหน้าที่มีผลการประเมินการปฏิบัติงานต่ำกว่าเกณฑ์มาตรฐานที่กำหนด สพร. มีสิทธิบอกเลิกสัญญาได้ ทั้งนี้ สพร. จะมีหนังสือแจ้งให้ทราบล่วงหน้าไม่น้อยกว่าหนึ่งเดือน และการบอกเลิกสัญญาดังกล่าวเจ้าหน้าที่จะได้รับค่าชดเชยตามหลักเกณฑ์ที่ สพร. กำหนด

 **ข้อ ๖. หน้าที่ของเจ้าหน้าที่**

 เจ้าหน้าที่จะต้อง

 ๖.๑ ปฏิบัติหน้าที่ด้วยความวิริยะ ความอุตสาหะ และความซื่อสัตย์ ตลอดจนใช้ความรู้ความสามารถของตนอย่างสูงสุดตามมาตรฐานของวิชาชีพ

 ๖.๒ เชื่อฟังและปฏิบัติตามคำสั่งซึ่งสั่งการในหน้าที่โดยชอบ และไม่แสดงกิริยาก้าวร้าวหรือดูหมิ่นต่อผู้บังคับบัญชา

 ๖.๓ ปฏิบัติงานให้เป็นไปตามกฎหมาย ข้อบังคับ ระเบียบ คำสั่ง ประกาศ นโยบาย และแบบธรรมเนียมของ สพร. โดยมิให้เกิดความเสียหายใดๆ แก่ สพร.

 ๖.๔ ปฏิบัติงานที่ได้รับมอบหมายให้เกิดผลดีและเกิดความก้าวหน้าแก่ สพร. รวมทั้งต้องระมัดระวังรักษาทรัพย์สินและผลประโยชน์ของ สพร.

 ๖.๕ ปฏิบัติงานตรงต่อเวลา

 ๖.๖ รักษาความลับของ สพร.

 ๖.๗ ประพฤติและปฏิบัติตามจริยธรรมแห่งวิชาชีพของตนและตามที่ สพร. กำหนด

 ๖.๘ รักษาความสามัคคี และช่วยเหลือซึ่งกันและกันในการปฏิบัติงานให้เกิดผลดีแก่ สพร. รวมทั้งจะต้องไม่กระทำการอย่างหนึ่งอย่างใดที่เป็นการกลั่นแกล้งกันหรือยุยงให้เกิดการแตกความสามัคคี

 ๖.๙ ไม่รายงานเท็จหรือให้การเท็จต่อ สพร. และผู้บังคับบัญชา การปกปิดข้อความซึ่งควรต้องแจ้งถือว่าเป็นการรายงานเท็จด้วย

 ๖.๑๐ ปฏิบัติหน้าที่ด้วยความซื่อสัตย์ สุจริต และเที่ยงธรรม ห้ามอาศัยหรือยอมให้ผู้อื่นอาศัยอำนาจหน้าที่ของตนไม่ว่าโดยทางตรงหรือทางอ้อม เพื่อหาประโยชน์ให้แก่ตนหรือผู้อื่น

 ๖.๑๑ ไม่ปฏิบัติงานอื่นใดซึ่งจะเป็นการขัดต่อวัตถุประสงค์และผลประโยชน์ของ สพร.

 ๖.๑๒ ไม่ประพฤติให้เสื่อมเสียชื่อเสียงแก่ตนเองหรือ สพร.

 **ข้อ ๗. สิทธิในผลงานจ้าง**

 สิทธิในทรัพย์สินทางปัญญาของข้อมูล เอกสาร และงานที่เจ้าหน้าที่ได้จัดทำขึ้นจากการปฏิบัติงานตามสัญญานี้ให้ตกเป็นสิทธิของ สพร. เจ้าหน้าที่ต้องไม่นำข้อมูล เอกสาร และงานที่ได้จัดทำขึ้นจากการปฏิบัติหน้าที่ ไม่ว่าทั้งหมดหรือแต่บางส่วน ไปใช้หรือเผยแพร่โดยไม่ได้รับความยินยอมเป็นหนังสือจาก สพร. ก่อน และเจ้าหน้าที่จะต้องส่งมอบบรรดาข้อมูล เอกสาร และงานทั้งหมดที่เจ้าหน้าที่ได้จัดทำขึ้นจากการปฏิบัติงานให้แก่ สพร. เมื่อสิ้นสุดสัญญานี้

 เจ้าหน้าที่จะต้องรับผิดต่อความเสียหายจากการละเมิดบทบัญญัติแห่งกฎหมาย หรือสิทธิในทรัพย์สินทางปัญญา หรือสิทธิอื่นใดของบุคคลอื่น อันเกิดจากการที่เจ้าหน้าที่นำไปใช้ในการปฏิบัติงานตามสัญญานี้ ตลอดจนรับผิดชอบในค่าเสียหายต่างๆ ที่อาจเกิดขึ้นจากการนี้ และการกระทำดังกล่าวไม่ตัดสิทธิ สพร. ที่จะบอกเลิกสัญญาได้

 **ข้อ ๘. การจ้างช่วง**

 การปฏิบัติงานตามสัญญานี้ เป็นงานที่ถือคุณสมบัติของเจ้าหน้าที่เป็นสำคัญ ดังนั้น เจ้าหน้าที่จะเอางานทั้งหมดหรือบางส่วนจากการปฏิบัติหน้าที่นี้ ไปให้ผู้อื่นปฏิบัติแทนหรือไปจ้างช่วงอีกต่อหนึ่งไม่ได้

 **ข้อ ๙. การบอกเลิกสัญญา**

 ในกรณีที่เจ้าหน้าที่ต้องการบอกเลิกสัญญา เจ้าหน้าที่ต้องยื่นแบบแสดงความจำนงต่อ สพร. ล่วงหน้า ไม่น้อยกว่า ๓๐ (สามสิบ) วัน และให้สัญญานั้นสิ้นผลก็ต่อเมื่อได้รับการอนุมัติจาก สพร. แล้ว

 ภายใต้บังคับข้อ ๔. ข้อ ๕. และ ข้อ ๗. หากเจ้าหน้าที่มิได้ปฏิบัติตามสัญญาข้อหนึ่งข้อใด หรือมิได้ปฏิบัติตามข้อบังคับ ระเบียบ คำสั่ง ประกาศ หรือหลักเกณฑ์ที่ สพร. กำหนด สพร. จะบอกเลิกสัญญาได้ทันที โดยมิต้องบอกกล่าว และดำเนินการทางวินัยหรือดำเนินการตามกฎหมายต่อเจ้าหน้าที่ได้

 **ข้อ ๑๐. การแก้ไขเปลี่ยนแปลงสัญญา**

 กรณีมีการเปลี่ยนแปลงแก้ไขสัญญา ให้ทำเป็นหนังสือตามแบบและพิธีการเช่นเดียวกับสัญญานี้

 ในกรณีที่มีการเปลี่ยนแปลงอัตราค่าจ้างหรือสิทธิประโยชน์เกี่ยวกับสวัสดิการประโยชน์เกื้อกูลหรือการแต่งตั้งโยกย้ายให้ปฏิบัติงานอีกตำแหน่งหนึ่ง เจ้าหน้าที่ยินยอมให้ สพร. ดำเนินการตามที่ สพร. กำหนด โดยไม่ต้องเปลี่ยนแปลงแก้ไขสัญญาได้

 สัญญาจัดทำขึ้นเป็นสองฉบับ มีข้อความถูกต้องตรงกัน คู่สัญญาอ่านและเข้าใจข้อความโดยละเอียดแล้ว จึงได้ลงลายมือชื่อไว้เป็นสำคัญต่อหน้าพยานและคู่สัญญาต่างยึดถือไว้ฝ่ายละหนึ่งฉบับ

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| ลงชื่อ | ...................................................... | สพร. |  | ลงชื่อ | ...................................................... | เจ้าหน้าที่ |
|  | ( ) |  |  | (.......ระบุชื่อ-นามสกุลเจ้าหน้าที่......) |
| ผู้อำนวยการสำนักงานพัฒนารัฐบาลดิจิทัล  |  |  |  |  |
|  |  |  |  |  |  |  |
| ลงชื่อ | ...................................................... | พยาน |  | ลงชื่อ | ...................................................... | พยาน |
|  | ( ) |  |  |  | ( ) |  |